Tallinna loomaaias toimus laupäeval kõrvitsapidu, mille käigus anti loomadele nende meelistoidud kätte kindlatel kellaaegadel ja külastajate silme all.
Loomade toitumiskäitumise jälgimist täiendasid loomaaiatöötajate kommentaaridega, lisaks saab spetsialistidelt loomade sööda ja söömise kohta küsida, vahendasid ERRi raadiouudised.
Kõrvitsate kasvatamist, kogumist ja loomaaeda transportimist korraldas juba teist aastat Tallinna loomaaia sõprade selts. Loomaaeda on toodud üle 500 kõrvitsa.
Pidu algas kell 11.00 troopikamajas koos suurte ja väikeste ahvidega. Keskpäeval toideti loomi piisonite ja kaamelite juures. Jääkarud said oma kalad ja pesukarud kuivatatud puuvilja kella ühe paiku. Kõrvitsapidu lõppes elevandimajas ninasarvikute, kääbusjõhobude ja elevantide toitmisega kell 14.00.
Toimetaja: Rutt Ernits